༈བླ་མ་ལ་ཕྱག་འཚལ་ལོ།།གངས་རིའི་ལྗོངས་ཙམ་ན་དུས་གསུམ་དུ་འགྲན་པའི་ཟླ་དང་བྲལ་བར་གྲགས་པ་ཀུན་མཁྱེན་ཆེན་པོ་རོང་ཟོམ་ཆོས་ཀྱི་བཟང་པོ་ལ་ཐུན་མིན་མདོ་རྒྱུད་མན་ངག་གི་གཞུང་ཤིང་ཆེན་མོ་རྣམས་ནས།ཐུན་མོང་རིག་གནས་དང་།འཇིག་རྟེན་པའི་ཞིང་ལས་དང་ཕྱུགས་སྐྱོང་བ།དཀར་ཤེ་ཇི་ལྟར་བསྒྲུབ་ཚུལ་ཡན་ཆད་ཀྱི་གསུང་འབུམ་པོ་ཏི་དྲུག་ཅུར་ལོངས་པ་དང་།སྔ་རབས་པ་འགའ་ཞིག་གིས་དེ་ལས་ཀྱང་མང་བ་ཡོད་ཚུལ་བཤད་ཅེས་འཇམ་མགོན་མི་ཕན་རིན་པོ་ཆེས་མཛད་པའི་རོང་ཟོམ་གསུང་འབུམ་གྱི་དཀར་ཆག་མེ་ཏོག་ཕྲེང་བར་གསུངས་ན་ཡང་།དེང་སང་ད་དུང་གསུང་འབུམ་པོ་ཏི་གསུམ་ལས་དཔེ་རྒྱུན་གཞན་རྙེད་མེད་ཅིང་།པོད་གསུམ་པོའི་སྔ་མ་གཉིས་ནི་སྔ་འགྱུར་བསྟན་པའི་གསལ་བྱེད་ཆེན་པོ་རྒྱལ་སྲས་གཞན་ཕན་མཐའ་ཡས་ཀྱིས་དབུས་གཙང་ཀུན་ཏུ་འབད་པ་ཆེན་པོས་བཙལ་ནས་རྙེད་པ།ཁོང་གི་སྐུ་དུས་སུ་ཤིང་པར་དུ་འགོད་རྒྱུའི་དབུ་བཙུགས་ཀྱང་འཕྲོ་ཅན་དུ་གྱུར་པ་ལ།ཕྱིས་སུ་གཞན་ཕན་པ་ཉིད་ཀྱི་སྤྲུལ་སྐུ་གཞན་ཕན་ཆོས་ཀྱི་སྣང་བས་ཤིང་པར་དུ་བཀོད་ཅིང་།འཇམ་མགོན་བླ་མ་མི་ཕམ་རིན་པོ་ཆེས་ཞུས་དག་མཛད་པ་དང་།པོད་གསུམ་པ་ནི་དེའི་རྗེས་སུ་མཁས་པ་འགའ་ཞིག་གིས་འཚོལ་བསྡུ་ཞུས་པའི་དཔེ་རྣམས་རྨུགས་སངས་མཁར་ལེགས་སྤྲུལ་སྐུ་པདྨ་ཀུན་བཟང་རང་གྲོལ་གྱིས་ཕྱོགས་བསྒྲིགས་གནང་བ་ཡིན།དེ་ཡང་མཁར་ལེགས་སྤྲུལ་སྐུ་ཚང་གིས་རོང་ཟོམ་པའི་གསུང་འབུམ་པོད་གསུམ་པོ་འདི་སྐུ་གསུམ་གྱི་གྲངས་ལྡན་དུ་ཤིང་པར་ལ་བཏབས་ཡོད་ཅེས་གསུངས་ན་ཡང་།མི་ཕམ་རིན་པོ་ཆེས་དཀར་ཆག་མེ་ཏོག་ཕྲེང་བར།པོད་སྔ་མ་གཉིས་ལ་ཨ་དང་ཨཱ་ཡིས་པོད་རྟགས་མཛད་ཅིང་།ད་དུང་ཡང་མཁས་པའི་དབང་ཕྱུག་ཆེན་པོ་འདིའི་གསུང་ཆེ་ཕྲ་ཇི་རིགས་གང་ཟག་བློ་ལྡན་དག་གིས་བཙལ་ན།དབུས་གཙང་སོགས་སུ་སྔར་གྱི་ཡིག་རྙིང་རྣམས་ཀྱི་ཁྲོད་དུ་རྙེད་པར་སྲིད་ལ།རྙེད་ན་གོ་རིམ་ངེས་པ་མེད་པར་འདིའི་འཕྲོ་མཐུད་དེ་དབྱངས་བཅུ་དྲུག་གི་རིམ་པས་པོད་གྲངས་སུ་བསྒྲིག་པར་བྱ་བའི་རྟེན་འབྲེལ་འཕྲོ་ཅན་དུ་བྱས་པ་ཡིན་ནོ།།ཞེས་གསུངས་པ་བཞིན་དུས་ཕྱིས་ཨ་ལགས་གཟན་དཀར་ཚང་དང་།རྫོགས་ཆེན་མཁན་པོ་ཆོས་དགའ་སོགས་ཀྱི་བཀའ་དགོངས་ལྟར་སི་ཁྲོན་མི་རིགས་དཔེ་སྐྲུན་ཁང་ནས་གསུམ་འབུམ་པོད་གསུམ་པོ་དེབ་ཆེན་གཉིས་གྱི་གཟུགས་སུ་བསྡུས་ནས་པར་སྐྲུན་བྱེད་སྐབས་ཀྱང་།ཨ་དང་ཨཱ་དང་ཨི་རྣམས་ཀྱི་པོད་རྟགས་མཛད་པའི་ལུགས་སུ་བསྒྲིགས་ཡོད།དེ་ལྟར་ན་ད་ཡོད་པོ་ཏི་གསུམ་པོ་གོང་ལྟར་དེབ་ཆེན་གཉིས་སུ་བསྡུས་ཏེ་བཞུགས་པ་ལས།